Lɔ́ŋān tɔ́ŋ á Síon, é yāmán ai m̀fúfúb ńkǒl wámā ósə ! Ǹnam ósə̄ ó sīgán, amú ámǒs Ńtondôbə lə́ ńkún sɔ́, á ngazu yǎ. 2Amǒs díbi ai amǒs zigili, amǒs míńkúd ai amǒs éyɔ̌n. Anə́ díbī lə́ kídí lákad yalǐ mīńkǒl, éyə mod ǹgungúl áyɔŋ ǎ yi sɔ́ nālá, ákyāī yā mod a bə́ kig yén anə́ sí ē ngákomban, á mod ǎ ngābǎd kig yén é ngongǒ bod yázu. 3Ósū wóé, ndóan yadígi, á mvús dzīē ǹkabag wádīgi. Anə́ áfūb Eden, ǹnam ó nə̄ nyé ósū, á mvuś dzīē, hə édídíga ńkód ńnam. Asú tē tɔ dzóm dzídzīā yâlǒd kig nyé á mís a təge dzɔ̄ yēn. 4A fulan bikabilí, anə́ bə̄bɛ́d bikabilí, éyə̄ bákə ḿbíl nālá. 5Hə anə́ ō ndzí kínda bikálíg bítá yā byáyə́lə̄ á miǹkǒl á yōb; anə́ mod edǔŋ ǹkabag ndóan yǎ yādígi mim̀bɔ́b, anə́ ńgungúl áyɔ̌ŋ yā ó nə́ ńtāān ású bítá. 6Éyɔŋ máyén nyē, məyɔŋ mə́ ngadzə́m kám, məsú mə́sə̄ mə́ ngatséndē nyɔ́l. 7Anə́ zīngí, bâkə mim̀bíl, anə́ bəzimbi, bábɛ̄d mim̀fím. Anə́ mod a toŋo fɔ́ɔ́ hə ézēn dzīē. 8Mod ziŋ təge dzimbi ényɔ́ bɔ̄ nyé bə́ tsáá, mod ósə a kə fɔ́ɔ́ hə ósū wóé. Á zāŋ məkɔ̌ŋ bílâ, bə́ nə hə ǹkəán, təge ndugulǎn bīsámbá. 9Bâdaŋ bətísɔn, bákwī ékūkua á mim̀fim, bə́ ngabɛ́d á mə̄ndá á yób; bə́ nyîgi á bə̄wúndi anə́ mīnwúwúb. 10Ósū wábán, sí yatigidan, yób lə́ nyagabán; ńló dzóbo ai ngɔn byádīm, atítie təgě fə fyɛ, 11Ǹtondôbə a və́ kíŋ á ńlō ńkán bítá wóé. Amú miǹkán bítá míé mí nə təge ai táŋ: ǹdzála məbéndé móé á nə ngul eyə́gan. Amǒs Ńtondôbə ó nə anén, ekɔ wɔ̌ŋ eyə̄gan: zá á nə̄ wa dzǎm zombo ?